*Likumprojekts*

**Fiziskās personas atbrīvošanas no parādsaistībām likums**

**I nodaļa  
Vispārīgie noteikumi**

**1. pants. Likuma mērķis**

Likuma mērķis ir atbrīvot fizisko personu no likumā noteiktajām parādsaistībām, veicinot maksātspējas atjaunošanu un finanšu pratības stiprināšanu, piemērojot likumā noteiktos principus un tiesiskos risinājumus, tādējādi sekmējot personas līdzdalību ekonomiskajā vidē.

**2. pants. Likuma darbības joma**

Likums attiecas uz fizisko personu, kurai nav iespēju nokārtot parādsaistības, kurām iestājies izpildes pienākums, bet kurai nav piemērojams Maksātnespējas likumā noteiktais fiziskās personas maksātnespējas process.

**3. pants. Fiziskās personas atbrīvošana no parādsaistībām**

(1) Fiziskās personas atbrīvošana no parādsaistībām ir tiesiska rakstura pasākumu kopums, kura mērķis ir dot iespēju fiziskai personai, kuras aktīvi un ienākumi nav pietiekami visu saistību segšanai tās sociālā un ekonomiskā stāvokļa dēļ, tikt atbrīvotai no šajā likumā noteiktām parādsaistībām un stiprināt tās finanšu pratību.

(2) Fiziskās personas atbrīvošanu no parādsaistībām katra fiziskā persona var izmantot vienu reizi arī tad, ja tā pēc pieteikuma iesniegšanas nav saņēmusi atbrīvošanu no parādsaistībām vai atbrīvošana no parādsaistībām vēlāk atcelta.

**4. pants**. **Piemērojamie principi**

(1) Atklātības princips – lai nodrošinātu uzticamību, informācijai par parādnieka finansiālo stāvokli ir jābūt pieejamai visām iesaistītajām personām, tādējādi veicinot šo personu interešu ievērošanu un atbrīvošanas no parādsaistībām mērķu sasniegšanu. Izņēmums ir informācija, kuras neierobežota izpaušana varētu kaitēt parādnieka vai kreditoru likumīgajām interesēm.

(2) Labticības princips – iesaistītajām personām savas tiesības jāizmanto un pienākumi jāizpilda labā ticībā. Parādnieks un kreditors nedrīkst izmantot procesu, lai netaisnīgi iedzīvotos.

(3) Nenovēršamas atbildības princips – iesaistītās personas sniedz tikai patiesu informāciju. Par apzināti nepatiesa pieteikuma iesniegšanu un par zināmu faktu un lietas apstākļu apzinātu noklusēšanu iesaistītās personas ir saucamas pie kriminālatbildības.

**II nodaļa  
Pamatnosacījumi fiziskās personas atbrīvošanai no parādsaistībām**

**5. pants**. **Fiziskās personas atbrīvošanas no parādsaistībām subjekti**

(1) Fiziskās personas atbrīvošanas no parādsaistībām subjekts var būt fiziskā persona (turpmāk – parādnieks):

1) kura atbilst vienai no šādām pazīmēm:

a) tā pēdējos divpadsmit mēnešus ir bijusi Latvijas Republikas nodokļu maksātājs,

b) tai pēdējos divpadsmit mēnešus ir bijusi deklarētā dzīvesvieta Latvijas Republikā, ja tā saņem sociālos maksājumus no Latvijas Republikas valsts vai pašvaldības budžeta līdzekļiem;

2) kuras vidējie ienākumi mēnesī (neskaitot tās summas, uz kurām atbilstoši Civilprocesa likumam nevar vērst piedziņu) pēdējo divpadsmit mēnešu laikā nesasniedza valstī noteiktās minimālās mēneša darba algas apmēru normālā darba laika ietvaros pieteikuma par fiziskās personas atbrīvošanu no parādsaistībām iesniegšanas dienā;

3) kurai nav kreditoru, kuru prasījuma tiesības pret parādnieku ir nodrošinātas ar komercķīlu, zemesgrāmatā vai kuģu reģistrā reģistrētu hipotēku uz parādnieka vai trešās personas mantu;

4) kurai nav parādsaistības vai aktīvi ārpus Latvijas Republikas;

5) kurai pēdējo trīs gadu laikā pirms pieteikuma par fiziskās personas atbrīvošanu no parādsaistībām iesniegšanas vismaz trīs mēnešus ir bijis trūcīgās vai maznodrošinātās personas statuss.

(2) Parādnieka aizbildnis vai aizgādnis īsteno parādnieka tiesības un pienākumus saskaņā ar Civillikuma prasībām.

(3) Fiziskās personas atbrīvošana no parādsaistībām nav piemērojama Latvijas Republikas Uzņēmumu reģistra vestajos reģistros reģistrētam subjektam vai Valsts ieņēmumu dienesta nodokļu maksātāju reģistrā kā saimnieciskās darbības veicējam reģistrētai personai, kurai ir sociālo maksājumu saistības par nodarbinātajām personām.

**6. pants**. **Nosacījumi fiziskās personas atbrīvošanai no parādsaistībām**

(1) Parādniekam var piemērot fiziskās personas atbrīvošanu no parādsaistībām, ja vienlaikus izpildās šādi nosacījumi:

1) šai personai nav iespējas nokārtot parādsaistības, kurām iestājies izpildes pienākums;

2) visu parādsaistību pamatparāda un blakus saistību kopējais apmērs pārsniedz 2000 *euro*, bet nepārsniedz 5000 *euro*.

(2) Šā panta pirmās daļas 2. punktā minētās parādsaistības ir radušās no:

1) kredītiestādes, krājaizdevu sabiedrības vai kapitālsabiedrības, kura saskaņā ar licenci drīkst sniegt kreditēšanas pakalpojumus patērētājam, izsniegta aizdevuma;

2) tādas juridiskas personas piedāvātas preces vai pakalpojuma cenas nesamaksāšanas, ja par to bija piedāvāts norēķināties:

a) atliktā maksājuma, aizdevuma vai citas tamlīdzīgas finansiālas vienošanās veidā, nepiesaistot trešās personas finansējumu,

b) ar tāda kreditēšanas līguma starpniecību, saskaņā ar kuru netiek maksāti procenti vai citi papildu maksājumi.

**7. pants**. **Fiziskās personas atbrīvošanas no parādsaistībām piemērošanas ierobežojumi**

Fiziskās personas atbrīvošana no parādsaistībām nav piemērojama personai:

1) kura jau ir tikusi atbrīvota vai tai ir noraidīts pieteikums par atbrīvošanu no parādsaistībām šajā likumā noteiktajā kārtībā, arī tad, ja fiziskās personas atbrīvošana no parādsaistībām vēlāk atcelta;

2) uz kuru attiecināmi Maksātnespējas likuma 130. pantā minētie ierobežojumi.

**8. pants**. **Fiziskās personas atbrīvošanas no parādsaistībām publicitāte**

(1) Atbildīgā iestāde maksātnespējas reģistrā par fiziskās personas atbrīvošanu no parādsaistībām ieraksta šādas ziņas:

1) parādnieka vārdu, uzvārdu un personas kodu (ja personai nav personas koda, — dzimšanas datumu, personu apliecinoša dokumenta numuru, izdošanas datumu, valsti un institūciju, kas dokumentu izdevusi);

2) datumu, kad pieņemts pieteikums par fiziskās personas atbrīvošanu no parādsaistībām;

3) pieteikuma par fiziskās personas atbrīvošanu no parādsaistībām izskatīšanas rezultātu (parādnieks atbrīvots no parādsaistībām, parādnieks nav atbrīvots no parādsaistībām), tai skaitā norādot:

a)  notariālā akta datumu,

b) notariālā akta numuru,

c) zvērināta notāra, kas taisījis notariālo aktu, vārdu, uzvārdu un amata vietu (attiecīgās apgabaltiesas darbības teritoriju);

4) ja attiecināms, datumu, kad pieņemts tiesas spriedums par fiziskās personas atbrīvošanas no parādsaistībām atcelšanu, tai skaitā norādot sprieduma datumu, lietas numuru un tiesas nosaukumu;

5) ieraksta izdarīšanas datumu.

(2) Šā panta pirmajā daļā minētās ziņas var tikt publicētas arī citos reģistros, informācijas sistēmās vai datubāzēs.

(3) Šā panta pirmajā daļā minētās ziņas publisko maksātnespējas reģistrā:

1) no dienas, kad izdarīts ieraksts par fiziskās personas atbrīvošanas no parādsaistībām pieteikuma pieņemšanu, līdz dienai, kad izdarīts ieraksts par fiziskās personas atbrīvošanas no parādsaistībām pieteikuma izskatīšanas rezultātu;

2) divus gadus pēc ieraksta par fiziskās personas atbrīvošanas no parādsaistībām pieteikuma izskatīšanas rezultātu izdarīšanas dienas, ja parādnieks atbrīvots no parādsaistībām;

3) vienu gadu pēc ieraksta par fiziskās personas atbrīvošanas no parādsaistībām pieteikuma izskatīšanas rezultātu izdarīšanas dienas, ja parādnieks nav atbrīvots no parādsaistībām;

4) ja attiecināms, divus gadus pēc ieraksta par datumu, kad stājies spēkā tiesas spriedums par fiziskās personas atbrīvošanas no parādsaistībām atcelšanu, izdarīšanas dienas. Ja tiesas spriedums stājas spēkā pēc šīs daļas 2. punktā noteiktā termiņa beigām, maksātnespējas reģistrā tiek atjaunoti ieraksti par šā panta pirmajā daļā minētajām ziņām.

(4) Atbildīgā iestāde maksātnespējas reģistrā šā panta pirmajā daļā minētās ziņas glabā līdz brīdim, kad tiek konstatēts, ka fiziskā persona ir mirusi.

**III nodaļa  
Kārtība fiziskās personas atbrīvošanai no parādsaistībām**

**9. pants**. **Fiziskās personas atbrīvošanas no parādsaistībām pieteikuma iesniegšana**

(1) Parādnieks var iesniegt pieteikumu par fiziskās personas atbrīvošanu no parādsaistībām (turpmāk – pieteikums), ja pastāv šā likuma 6. panta pirmajā un otrajā daļā noteiktās pazīmes.

(2) Pieteikumu, kas sagatavots atbilstoši šā likuma pielikumam, iesniedz zvērinātam notāram pēc parādnieka deklarētās dzīvesvietas, bet, ja tādas nav, – pēc dzīvesvietas. Pieteikumam pievieno dokumentus, kas pamato tajā norādītos apstākļus. Iesniedzot pieteikumu, parādnieks veic normatīvajos aktos noteiktās zvērināta notāra atlīdzības takses un valsts nodevas par notariālo darbību izpildi samaksu.

(3) Parādnieks ir tiesīgs atsaukt pieteikumu līdz tā pieņemšanai šā likuma 10. panta pirmajā daļā noteiktajā termiņā.

(4) Pēc fiziskās personas lūguma zvērināts notārs ir tiesīgs tā iespēju robežās sniegt informatīvu atbalstu pieteikuma sagatavošanā.

**10. pants. Pieteikuma pieņemšanas kārtība**

(1) Zvērināts notārs 14 dienu laikā izvērtē pieteikumu un to pieņem, ja dienā, kad lemj par pieteikuma pieņemšanu, parādniekam nav konstatējama neatbilstība kādai no šajā likumā noteiktajām prasībām vai ierobežojumiem.

(2) Ja pieteikums neatbilst kādai no prasībām vai pastāv ierobežojumi, zvērināts notārs pieteikumu atgriež atpakaļ iesniedzējam.

(3) Parādnieks ir tiesīgs 30 dienu laikā no atteikuma par pieteikuma pieņemšanu paziņošanas dienas iesniegt tiesā sūdzību par atteikumu pieņemt pieteikumu.

**11. pants. Pieteikuma pieņemšanas sekas**

(1) Pēc pieteikuma pieņemšanas:

1) attiecībā uz pieteikumā norādītajām parādsaistībām aptur izpildu lietvedību lietās par piespriesto, bet nepiedzīto summu piedziņu un lietās par parādnieka saistību izpildīšanu tiesas ceļā;

2) attiecībā uz pieteikumā norādītajām parādsaistībām apstājas aizdevuma (kredīta) lietošanas procentu pieaugums, likumisko procentu pieaugums, līgumsoda pieaugums (tajā skaitā procentos izteikta līgumsoda pieaugums), nokavējuma naudas pieaugums;

3) parādniekam liegts uzņemties jaunas saistības.

(2) Paziņojumu par pieteikuma pieņemšanu zvērināts notārs nekavējoties nosūta:

1) parādniekam;

2) pieteikumā norādītajiem kreditoriem;

3) atbildīgajai iestādei, kas veic ierakstus maksātnespējas reģistrā;

4) zvērinātam tiesu izpildītājam, kura lietvedībā ir izpildu lieta pret parādnieku.

(3) Parādniekam ir pienākums:

1) iesniegt zvērinātam notāram Nodarbinātības valsts aģentūras izziņu par finanšu pratības kursu sekmīgu apguvi sešu mēnešu laikā no dienas, kad maksātnespējas reģistrā izdarīts ieraksts par pieteikuma pieņemšanu;

2) veikt kārtējos maksājumus;

3) zvērinātam notāram sniegt informāciju, kas nepieciešama pieteikuma izskatīšanai.

(4) Parādnieks, ievērojot šā likuma 6. pantā noteikto, ir tiesīgs divu mēnešu laikā pēc pieteikuma pieņemšanas precizēt pieteikumā norādītās parādsaistības, iesniedzot rakstisku iesniegumu zvērinātam notāram, kurš pieņēmis pieteikumu. Zvērināts notārs mēneša laikā no iesnieguma saņemšanas to izvērtē un izlemj, vai pieteikums ir attiecīgi precizējams.

(5) Ja šā panta ceturtajā daļā noteiktajā kārtībā zvērināts notārs apmierinājis lūgumu precizēt pieteikumu, zvērināts notārs paziņojumu par pieteikuma precizēšanu nosūta parādniekam, kreditoram un zvērinātam tiesu izpildītājam. Lūgums par pieteikuma precizēšanu kļūst par pieteikuma neatņemamu sastāvdaļu.

(6) Ja šā panta ceturtajā daļā noteiktajā kārtībā zvērināts notārs noraidījis lūgumu precizēt pieteikumu, parādnieks ir tiesīgs 30 dienu laikā no atteikuma par pieteikuma precizēšanu paziņošanas dienas iesniegt tiesā sūdzību par atteikumu precizēt pieteikumu.

(7) Kreditoriem ir tiesības šā panta trešās daļas 1. punktā noteiktajā termiņā iesniegt zvērinātam notāram pamatotus iebildumus par pieteikumā norādīto saistībā ar attiecīgā kreditora prasījumu, kas ietverts pieteikumā, tos vienlaikus nosūtot arī parādniekam. Pieteikumā norādītajiem kreditoriem, ierodoties pie zvērināta notāra, ir tiesības iepazīties ar pieteikumu, izņemot informāciju, kuras neierobežota izpaušana varētu kaitēt parādnieka vai kreditoru likumīgajām interesēm, ja vien kreditors nav motivējis tā interesi.

**12. pants. Finanšu pratības kursi**

(1) Pēc pieteikuma pieņemšanas parādniekam ir pienākums apgūt finanšu pratības kursus. To saturu nosaka un pieejamību nodrošina Nodarbinātības valsts aģentūra.

(2) Finanšu pratības kursu apguvē parādnieki ierobežotā apjomā ir pielīdzināti personām, kurām piešķirts bezdarbnieka statuss.

(3) Pēc finanšu pratības kursu sekmīgas apguves Nodarbinātības valsts aģentūra izsniedz parādniekam pēc tā pieprasījuma izziņu par sekmīgu finanšu pratības kursu apguvi.

**13. pants. Pieteikuma izskatīšanas kārtība**

(1) Mēneša laikā pēc šā likuma 11. panta trešās daļas 1. punktā noteiktā termiņa beigām zvērināts notārs izvērtē, vai:

1) parādnieks ir izpildījis šā likuma 11. panta trešajā daļā noteiktos pienākumus;

2) nav neatrisinātu kreditoru iebildumu;

3) nepastāv citi šķēršļi parādnieka atbrīvošanai no parādsaistībām.

(2) Ja zvērināts notārs konstatē, ka parādnieks ir izpildījis šā likuma 11. panta trešajā daļā noteiktos pienākumus un nav neatrisinātu kreditoru iebildumu, kā arī nepastāv citi šķēršļi parādnieka atbrīvošanai no parādsaistībām, zvērināts notārs sastāda notariālo aktu par parādnieka atbrīvošanu no parādsaistībām. Zvērināts notārs notariālo aktu nosūta:

1) parādniekam;

2) atbildīgajai iestādei, kas veic ierakstus maksātnespējas reģistrā;

3) sociālajam dienestam pēc parādnieka deklarētās dzīvesvietas, bet, ja tādas nav, – pēc dzīvesvietas;

4) zvērinātam tiesu izpildītājam, kura lietvedībā ir izpildu lieta pret parādnieku.

(3) Ja zvērināts notārs konstatē, ka parādnieks nav izpildījis šā likuma 11. panta trešajā daļā noteiktos pienākumus vai pastāv citi šķēršļi parādnieka atbrīvošanai no parādsaistībām, zvērināts notārs taisa atteikumu atbrīvot parādnieku no parādsaistībām. Zvērināts notārs atteikumu nosūta:

1) parādniekam;

2) atbildīgajai iestādei, kas veic ierakstus maksātnespējas reģistrā;

3) zvērinātam tiesu izpildītājam, kura lietvedībā ir izpildu lieta pret parādnieku.

(4) Par šā panta trešajā daļā minēto atteikumu parādnieks ir tiesīgs 30 dienu laikā iesniegt sūdzību rajona (pilsētas) tiesā Civilprocesa likumā noteiktajā kārtībā.

**14. pants. Pieteikuma izskatīšanas atlikšana**

(1) Ja zvērināts notārs konstatē, ka parādnieks ir izpildījis šā likuma 11. panta trešajā daļā noteiktos pienākumus un nepastāv citi šķēršļi parādnieka atbrīvošanai no parādsaistībām, taču ir neatrisināti kreditoru iebildumi, kuru pamatā ir strīds par tiesībām, zvērināts notārs nosaka termiņu, ne garāku par vienu mēnesi, kādā kreditors var celt prasību tiesā, par prasības celšanu informējot zvērinātu notāru. Ja norādītajā termiņā prasība nav celta, zvērināts notārs izskata pieteikumu, balstoties uz tā rīcībā esošiem materiāliem

(2) Parādnieku atbrīvo no parādsaistībām, ja kreditora iebildumi nav pamatoti vai kreditors zvērināta notāra noteiktajā termiņā nav cēlis prasību tiesā pret parādnieku atbilstoši šā panta pirmajai daļai, un nepastāv citi šķēršļi parādnieka atbrīvošanai no parādsaistībām.

(3) Pieteikuma izskatīšana tiek apturēta līdz brīdim, kad tiesā ir izlemta lieta, kas ierosināta uz kreditora pieteikuma pamata atbilstoši šā panta pirmajai daļai.

(4) Parādnieku neatbrīvo no parādsaistībām, ja pastāv šķēršļi parādnieka atbrīvošanai no parādsaistībām.

**IV nodaļa  
Fiziskās personas atbrīvošanas no parādsaistībām sekas un fiziskās personas atbrīvošanas no parādsaistībām atcelšana**

**15. pants**. **Fiziskās personas atbrīvošanas no parādsaistībām sekas**

(1) Parādnieks atbrīvojams no tām parādsaistībām, kas norādītas pieteikumā.

(2) Ja parādnieks netiek atbrīvots no parādsaistībām, tad parādsaistībām pieskaita tās summas, kuru skaitījums tika apturēts saskaņā ar šā likuma 11. panta pirmās daļas 2. punktu.

**16. pants**. **Pienākumi un ierobežojumi, kas izriet no fiziskās personas atbrīvošanas no parādsaistībām**

(1) Pēc tam, kad parādnieks ir atbrīvots no parādsaistībām, tam ir šādi pienākumi:

1) turpināt segt parādsaistības, no kurām parādnieks nav atbrīvots, un kārtējās saistības;

2) divus gadus no ieraksta par fiziskās personas atbrīvošanu no parādsaistībām izdarīšanas dienas maksātnespējas reģistrā reizi ceturksnī ierasties sociālajā dienestā, lai informētu par savas finansiālās situācijas uzlabošanai veiktajiem pasākumiem;

3) ja nesastāv darba tiesiskajās vai tām līdzvērtīgās attiecībās vai neveic patstāvīgu saimniecisko darbību un ja objektīvi iespējams, uzsāk darba tiesiskās vai tām līdzvērtīgas attiecības vai patstāvīgu saimniecisko darbību.

(2) Divus gadus no ieraksta par fiziskās personas atbrīvošanu no parādsaistībām izdarīšanas dienas maksātnespējas reģistrā parādniekam aizliegts ārpus saimnieciskās darbības uzņemties kredītu atlikta maksājuma, aizdevuma vai citas tamlīdzīgas finansiālas vienošanās veidā, izmantojot distances saziņas līdzekļus.

(3) Divus gadus no ieraksta par fiziskās personas atbrīvošanu no parādsaistībām izdarīšanas dienas maksātnespējas reģistrā personai, kura vēlas slēgt darījumu ar fizisko personu, kura atbrīvota no parādsaistībām, ir pienākums izvērtēt fiziskās personas maksātspēju.

**17. pants. Fiziskās personas atbrīvošanas no parādsaistībām atcelšana**

(1) Kreditors, sociālais dienests vai cita persona, kuras likumiskās tiesības ir aizskartas, var iesniegt tiesā pieteikumu par fiziskās personas atbrīvošanas no parādsaistībām atcelšanu.

(2) Pieteikumu par fiziskās personas atbrīvošanas no parādsaistībām atcelšanu iesniedz saprātīgā termiņā pēc tam, kad kreditors, sociālais dienests vai cita persona, kuras likumiskās tiesības ir aizskartas, uzzinājusi par pamatu šāda pieteikuma iesniegšanai, bet ne vēlāk kā divu gadu laikā no ieraksta par fiziskās personas atbrīvošanu no parādsaistībām izdarīšanas dienas maksātnespējas reģistrā.

(3) Pieteikumu par fiziskās personas atbrīvošanas no parādsaistībām atcelšanu var iesniegt, ja:

1) fiziskā persona ir atbrīvota no parādsaistībām;

2) nav notecējis šā panta otrajā daļā noteiktais termiņš pieteikuma iesniegšanai.

(4) Pieteikumu par fiziskās personas atbrīvošanas no parādsaistībām atcelšanu tiesa izskata Civilprocesa likumā noteiktajā kārtībā.

(5) Zvērināts notārs, kurš taisījis notariālo aktu par fiziskās personas atbrīvošanu no parādsaistībām, tiesas noteiktajā termiņā iesniedz tiesā notariālā akta par fiziskās personas atbrīvošanas no parādsaistībām un citu lietas materiālu atvasinājumus.

(6) Fiziskās personas atbrīvošanu no parādsaistībām atceļ, ja pastāv kāds no šiem apstākļiem:

1) fiziskā persona neievēro šā likuma 16. pantā noteiktos pienākumus un ierobežojumus, izņemot daļā, kas attiecas uz darījumiem, kas ar fizisko personu noslēgti, neievērojot šā likuma 16. panta trešajā daļā noteikto;

3) parādnieks ir sniedzis nepatiesas ziņas pieteikumā.

**18. pants. Fiziskās personas atbrīvošanas no parādsaistībām atcelšanas sekas**

Ja fiziskās personas atbrīvošanu no parādsaistībām atceļ, tad tiek atjaunotas visas parādsaistības, kas bija spēkā pieteikuma, uz kā pamata fiziskā persona atbrīvota no parādsaistībām, iesniegšanas dienā.

Likums stājas spēkā 2021. gada 1. janvārī.

Ministru prezidenta biedrs,

tieslietu ministrs Jānis Bordāns

Iesniedzējs:

Tieslietu ministrijas valsts sekretārs Raivis Kronbergs